Lindford Park



Lindford Park on suosittu puistoalue Metro Cityn keskustassa. Se sijaitsee aivan rannan tuntumassa ja Chesmont Bayn lisäksi se rajoittuu pohjoisessa  Prescott Universityn kampukseen, etelässä Metro Cityn silmäätekevien suosimaan  Sunset Beachin asuinalueeseen ja idässä kaupungin liike-elämän keskukseen  Tower Hilliin.

Lindford Parkin alue koostuu pääosin avoimista ruohokentistä, joita halkovat eri suuntiin kaartuvat kävely- ja pyöräilypolut. Puita ja pensaita varsinaisella puistoalueella on harvakseltaan, mutta sitä reunastavat jykevät puurivistöt, jotka rajaavat puistoaluetta kaupunkiympäristöstä ja suojaavat sitä liikenteen melulta ja päästöiltä. Kasvillisuuden lisäksi puistoa koristaa myös muutama patsas ja muistomerkki ja sen yhdessä nurkkauksessa on myös pieni japanilaistyylinen kivipuutarha.